b'\n_START_ARTICLE_\nSplitflag og stutflag\n_START_PARAGRAPH_\nSplitflag er flag, hvor yderenden formes af to eller flere trekantede stykker stof, mens stutflag er rektangul\xc3\xa6re._NEWLINE_I Norden er der tradition for at stutflag benyttes af privatpersoner (alts\xc3\xa5 som national- eller koffardiflag), mens staten bruger splitflag (alts\xc3\xa5 statsflag og orlogsflag).\n_START_SECTION_\nSplitflag i Danmark\n_START_PARAGRAPH_\nAnvendelsen af splitflag i Danmark er i stor udstr\xc3\xa6kning forbeholdt statens institutioner og myndigheder. Indtil 1964 kunne private ved kongelig resolution meddeles tilladelse til ogs\xc3\xa5 at flage med splitflag, og s\xc3\xa5ledes kan man eksempelvis i Zoologisk Have i K\xc3\xb8benhavn, der er en selvejende institution, se splitflaget vaje. Steder der har lov til at flage med splitflag, har pligt til at flage p\xc3\xa5 nationens officielle flagdage.'